REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/39-13

4. februar 2013. godine

B e o g r a d

ZAPISNIK

17. SEDNICE ODBORA ZA ZAŠTITU ŽIVOTNE SREDINE,

ODRŽANE 4. FEBRUARA 2013.GODINE

 Prva elektronska sednica ovog odbora je počela u 13,00 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Konstantin Arsenović, Željko Sušec, Zoran Bojanić, Ivana Dinić, Biljana Ilić Stošić, Aleksandra Tomić, Jelena Travar Miljević, Ivan Karić, Živojin Stanković, Dejan Nikolić i Gordana Čomić.

 Sednici Odbora prisustvovala je zamenik člana Odbora: Nevena Stojanović (zamenik Zorana Vasića).

 Sednici nisu prisustvovali članovi Odbora: Jelena Mijatović, Judita Popović (niti njihovi zamenici), Zoran Vasić i Ljuban Panić.

Iz Ministarstva energetike, razvoja i zaštite životne sredine sednici su prisustvovali Mirko Grubišić i Hranislav Stojković, pomoćnici ministra, Zoran Ibrović, viši savetnik i Toni Petrović, savetnik ministra.

Iz Agencije za zaštitu životne sredine prisustvovali su Momčilo Živković, direktor Agencije, Dragana Vidojević, savetnik za kvalitet zemljišta i Nataša Baćanović, savetnik za izveštavanje.

Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Izveštaja o stanju zemljišta u Republici Srbiji za 2011. godinu – deo Izveštaja o stanju životne sredine u Republici Srbiji za 2011. godinu;
2. Dogovor u vezi sa pripremama za Drugo javno slušanje na temu ''Uticaj genetički modifikovanih organizama (transgena) na životnu sredinu i zdravlje'', i

3. Razno.

Prva tačka dnevnog reda - **Razmatranje Izveštaja o stanju zemljišta u Republici Srbiji za 2011. godinu – deo Izveštaja o stanju životne sredine u Republici Srbiji za 2011. godinu;**

Predsednik Odbora je podsetila da je na jednoj od sednica Odbora dogovoreno da se Izveštaj o stanju životne sredine u Republici Srbiji u 2011. godini , koji je obiman, razmatra po segmenitima, kako bi se detaljno razmotrio.

Uvodne napomene o Izveštaju o stanju zemljišta izneo je Momčilo Živković, direktor Agencije za zaštitu životne sredine koji je istakao da je Izveštaj sačinjen na osnovu moritoringa koji je izvršen posredstvom nacionalnih indikatora koji su utvrđeni Vladinom Uredbom, a to su: površina degradiranog zemljišta, sadržaj organskog ugljenika u zemljištu, upravljanje kontaminiranim lokalitetima i promene načina korišćenja zemljišta. Direktor Agencije je obavestio članove Odbora da je napravljen operativni plan za period 2013-2015. godine, koji između ostalog, obuhvata i materijalna sredstva za sprovođenje monitoringa kvaliteta zemlje, vode i vazduha.

U diskusiji je skrenuta pažnja na problem Zajače, i zatražena Informacija o upravljanju kontaminiranim zemljištem, s obzirom na povećanje olova u krvi dece i ljudi koji tamo žive, posebno što se tamo proizvode poljoprivredne kulture. Postavljeno je pitanje da li je urađen monitoring zemljišta u Zajači, šta je do sada urađeno i da li će Ministarstvo izvršiti periodičan nadzor nad poljoprivrednim proizvodima iz Zajače. Članovi Odbora su zatražili odgovore i objašnjenja od predstavnika Ministarstva i Agencije o pitanjima koja se odnose na kontaminirane lokalitete u Republici Srbiji i nadzor bezbednosti hrane na ovim lokalitetima. Osim toga, postavljeno je pitanje šta da li se prati kolika je zagađenost zemljišta u Kragujevcu i okolini, s obzirom na izliveni pirolen u sliv Lepenice , odnosno Morave, kao i koje su lokacije rekultivisane i da li se radi monitoring dela zemljišta u Vranju, Preševu, Bujanovcu i Medveđi.

Odgovarajući na pitanja poslanika, predstavnici Agencije su istakli da je Zajača potencijalno kontaminirani lokalitet i da spada u 322 prepoznatih lokaliteta i da nema detaljnih podataka o tom lokalitetu. U ovom području su obrađena dva lokakatita što će dati samo okvirnu sliku, a rezultati će uskoro biti poznati javnosti. Zaključeno je i da se ovo područje mora detaljno istražiti. Rečeno je i da se godinama prati stanje zemljišta u gradu Kragujevcu i okolini, i da je u 2011. godini program obuhvatio 14 lokacija sa ispitivanjem zemljišta na dubini od 10 i 50 centimetara. Parametri za ispitivanje na tim lokacijama bili su gradska sredina, vodovod i izvorište, gradska deponija, nikl i živa. Skrenuta je pažnja i da monitorinzi koje rade sami gradovi nisu detaljni i ne mogu da posluže za pokazivanje realnog stanja, jer ne daju pravu sliku o zagađenosti zemljišta. Odgovoreno je da su rekultivisane površine u okolini velikih rudarskih bazena, a da saglasnost za programe remedijacije daje Ministarstvo energetike, razvoja i zaštite životne sredine i tačan spisak lokacija se nalazi u Ministarstvu kao i da monitoring za oblast Vranja, Preševa, Bujanovca i Medveđe ne postoji, izuzev u zoni autoputa.

Zaključeno je da je osnovno da se identifikuje državna operativna institucija, sposobna da tehničko - tehnološki uradi monitoring zemljišta koji je najmlađa disciplina , kao i da bi s trebala uraditi nova nomenklatura pedologije . Ukazano je da Izveštaj o stanju zemljišta nije monitoring kvaliteta zemljišta, nije monitoring zagađenja, zbog opreza prilikom primene i korišćenju podataka.

Predloženo je i da zemljište bude posebna tema na nekoj od sednica Odbora.

Istaknuto je da kod nas ne postoji sistemski zakon koji bi definisao stanje zemljišta, a njegovim postojanjem bi se otklonile mnoge dileme, mada ne postoji ni evropska direktiva o zaštiti zemljišta, a ne postoje ni evropski usvojeni standardi.

Odbor je doneo zaključak da prihvati (12 za i 1 uzdržan) Izveštaj o stanju zemljišta u Republici Srbiji u 2011. godini.

Druga tačka dnevnog reda - **Dogovor u vezi sa pripremama za Drugo javno slušanje na temu ''Uticaj genetički modifikovanih organizama (transgena) na životnu sredinu** i zdravlje''

Predsednik Odbora je obavestila da će RTS vršiti direktan prenos Drugog javnog slušanja. Istovremeno je saopštila da će biti uskraćeno učestvovanje gospodina Nikole Aleksića na ovom javnom slušanju. Poslanici su informisani i da će UNDP snositi troškove organizovanja (putne troškove poslanika i posluženje učesnika (javnog slušanja).

Treća tačka dnevnog reda – **Razno**

Odbor je usvojio predlog Gordane Čomić da se održi sednica Odbora o zemljištu, na kojoj bi se razgovaralo o sastavu, kvalitetu, propisima i planovima za budućnost.

Odbor je obavešten da je Ministarstvo energetike, razvoja i zaštite životne sredine dostavilo Izveštaj o ispitivanju zagađenja vode reke Korbevačke na teritoriji opštine Vranjska Banja, nakon informacije koje su dobili od Zelenih Srbije iz Vranja.

Sednica je završena u 14,45 časova.

SEKRETAR PREDSEDNIK

 Milica Bašić Milica Vojić Marković